TIDENES laveSTE OKTOBERpris

(Kristiansand, 30. oktober 2020)

**Når du sitter på hjemmekontoret dag etter dag og ser høstregnet plaske ned, trenger du et lyspunkt: Ta en kikk på strømregningen!**

Hele 60% rabatt på strømprisen i oktober, sammenlignet med i fjor! Det tallet er en rekord. Dette er faktisk den laveste oktoberprisen vi har hatt noensinne.

Den nordiske systemprisen havnet på vanvittig lave 14,63 €/MWh. Holder du til i Nord-Norge er prisen enda 5 €/MWh lavere. Hvis du holder til i Finland eller Syd-Sverige, er prisen der 10-15 €/MWh høyere enn snittet Norden – men du har likevel grunn til å smile. For også her er rabatten ellevill: Priskuttet er på 35-40% sammenliknet med i fjor.

**Fulle magasiner og mye vind**

Hovedårsaken til de lave prisene finner vi i de nærmest smekkfulle vannmagasinene i Norge. Når disse magasinene holder på å renne over, må alt nytt vann som kommer fra oven umiddelbart sendes direkte til strømproduksjon.

I tillegg snurrer den enorme vindkraftparken som er blitt bygget i Norden også godt i høstværet. Denne kombinasjonen fører til et vesentlig høyere tilbud av strøm enn det som finnes av etterspørsel. Det presser prisene rett til bunns.

Om systemprisen ikke overrasker stort ut året, vil året som helhet blir det lavest prisede året vi har hatt i Norden. I halvparten av årets måneder har vi hatt ensifret pris (€), noe som kan bringe snittprisen ned under 12 €/MWh.

**Covid farger fremtiden**

I tillegg til spotmarkedet finnes det et marked for omsetning av kraft som skal produseres og forbrukes i fremtiden. Dette kalles terminmarkedet. Prisene på terminmarkedet reflekterer summen av forventningene til alle som handler i kraftmarkedet.

Den siste måneden har disse markedsaktørene vist at de har tro på et langvarig tilbudsoverskudd: Prisen for neste år er på nivå med det vi så i slutten av mars, da covid-situasjonen var på sitt mest intense og tiltakene var på sitt mest inngripende.

Men finnes det ingen signaler som kan dra prisene opp igjen? De er vanskelige å få øye på om dagen, men noen finnes:

* Finansmarkedene venter på en gedigen stimulansepakke fra USA, den kan komme rett etter valget nå i november.
* En ny covid-19-vaksine er i anmarsj, men det er uklart hvor godt den vil fungere og når den eventuelt kommer.
* Klimatiltakene i EUs «Green Deal» kan gi en kjempeboost for mange sektorer i hele Europa, samtidig som prisen på klimakvoter kan gå drastisk opp.

Dette er altså noen av faktorene som kan gi strømprisene et løft, men det endrer ikke på totalbildet. Der er aktørene i markedet tydelige i sine forventinger om at vi vil se lave energipriser også de neste årene.

**Om Entelios**

Entelios tilbyr ren energi, spisskompetanse og teknologi som gjør det mulig for industriselskap, små og store bedrifter i næringslivet og offentlig virksomhet å bli ledende på klimavennlige energiløsninger.

Kjernevirksomheten er styring av og handel med fornybar energi i det nordiske og europeiske elektrisitetsmarkedet på vegne av våre kunder.

* Entelios har 150 ansatte fordelt på 8 lokasjoner (Oslo, Arendal, Kristiansand, Stockholm, Gøteborg, Berlin, Munchen og Zuric)
* I Norden har Entelios ansvar for en kundeportefølje på over 20 TWh (årsforbruk til ca 1,3 millioner husholdninger)
* Selskapet tilbyr 100 % fornybar energi garanti til alle oppdragsgivere
* Entelios er et heleid datterselskap av [Agder Energi AS](https://www.ae.no/)